Радой Ралин
Умната

chitanka.info

Животът всеки ден ни поучава:

човек не бива да се огорчава.

Светът е оцелял,

защото е търпял…

Безшумно. Кротко. Умната. Полека.

Ще си поправиш всякъде пътека.

Светът е оцелял,

защото е мълчал…

Дано те хване атеросклероза,

за да забравиш делничната проза.

Светът е оцелял,

защото е мижал.

От всички разпри и конфликти бягай!

Не на сърцето! В джеба само слагай!

Светът е оцелял,

защото е бозал.

Което в крайна сметка означава:

човек не бива да се огорчава!

Светът е оцелял,

а колко е живял?

1972

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.